2 mans aangeval op stortingsterrein in Bfn | Netwerk24
Deur Cheréne Pienaar 13 Augustus 2019 20:25
Twee mans is ernstig beseer toe hulle Dinsdagoggend met messe en bakstene op die noordelike stortingsterrein in Bloemfontein aangeval is.
Die polisie praat met veiligheidsbeamptes by die stortingsterrein naby Noordstad in Bloemfontein nadat twee mans Dinsdag hier met messe aangeval is. Foto: Verskaf
Qondile Khedama, kommunikasiebestuurder van die metro, sê die mans is die oggend in ’n reeks bendeverwante voorvalle as deel van ’n “grondgebied-oorlog” aangeval.
Brett Sharp van die Bainsvlei-GPF (gemeenskapspolisiëringsforum) het gesien hoe een van die mans aangeval word. “Dis moeilik om daaroor te praat. Jy kan niks doen om die ou te help nie.”
Hy het met sy bakkie by die stortingsterrein naby Noordstad ingery toe ’n trok met werkers agterop langs hom stilhou om vullis te stort.
Die mense wat deur die vullis gaan het op die werkers toegesak en een man van die trok afgeruk.
Sharp sê minstens 30 mense, waaronder vroue, het op die man toegesak.
Volgens hom is die aanvallers lede van die berugte Born to Kill- (BTK) bende met die kenmerkende traandruppel-tatoeëermerk op die wang.
Hulle het die man beveel om sy klere uit te trek.
“Dit was om te kyk of hy tatoeëermerke het, maar hy het geweier. Toe pak omtrent vier hom en gooi hom met bakstene.”
Die man het glo na die trok gehardloop, maar die bestuurder het die deure gesluit en weggejaag. Die res van die groep het toe op hom toegesak en hom herhaaldelik van voor en agter met messe gesteek.
“Hy het ineengesak. Daar is geen manier dat daai man nog kan leef nie. (Die man het ten tyde van publikasie wel geleef.) Ek het nog nooit so iets gesien nie.”
’n Geskokte Sharp het toe nóg ’n man 20 m van die ingang van die stortingsterrein gevind waar hy inmekaar gesak het. Ook hy het ’n klomp meswonde opgedoen.
Die hele vullishoop is nou vrot van B2K-bendelede. Bendes baklei teen mekaar en onskuldiges word daarby ingesleep.
Joseph Soejetsi, Sharp se tuinier, sê die slagoffers was moontlik lede van die Roma-bende, B2K se teenstander.
Benewens tatoeëermerk op die bolyf, kan Roma-bendelede glo ook uitgeken word aan die swart K-Way-pette wat hulle dra.
“BTK is uit die townships geskop deur die Rooimiere.
“Die hele vullishoop is nou vrot van B2K-bendelede. Bendes baklei teen mekaar en onskuldiges word daarby ingesleep,” sê Sharp.
“Die polisie sal iets moet doen en al die bendes verwyder.”
In ’n voorval vroeër die jaar is iemand met ’n tuinvurk by dieselfde stortingsterrein gesteek, sê hy.
Roofbendes het ook verlede jaar verskeie mense by die suidelike stortingsterrein aangeval.
Thabo Covane, polisiewoordvoerder, het bevestig dat daar twee slagoffers was. “Aanklagte van aanranding met die doel om ernstig te beseer is aanhangig gemaak. Die slagoffers was nie in ’n toestand om besonderhede te gee nie.”
Hy sê die twee mans is na die Pelonomi-hospitaal geneem.
Meer oor: Qondile Khedama | Bloemfontein | Bende | Stortingsterrein